กรมการค้าภายใน พร้อมดูแลราคาน้ำมันปาล์มขวดไม่เกิน 42 บาท ยืนยันไม่มีการนำเข้าน้ำมันปาล์มดิบจากเพื่อนบ้าน
กรมการค้าภายใน พร้อมดูแลราคาน้ำมันปาล์มขวดไม่เกิน 42 บาท ยืนยันไม่มีการนำเข้าน้ำมันปาล์มดิบจากเพื่อนบ้าน นายวิชัย โภชนกิจ อธิบดีกรมการค้าภายใน เปิดเผยถึงสถานการณ์ปาล์มน้ำมันว่า ขณะนี้ราคาผลปาล์มในท้องตลาด เฉลี่ยอยู่ที่ 7 บาทต่อกิโลกรัม เป็นผลมาจากความต้องการสูงขึ้น ผลผลิตลดลง มีผลต่อราคาผลปาล์มปรับตัวสูงขึ้น อย่างไรก็ดีเชื่อว่าผลผลิตที่จะเริ่มออกสู่ตลาดในช่วงเดือนกุมภาพันธ์ 2563 จะทำให้ราคาผลปาล์มมีแนวโน้มปรับตัวลง ส่วนในข้อกังวลว่าราคาผลปาล์มที่ปรับสูงขึ้นจะกระทบต่อน้ำมันปาล์มขวดหรือไหมนั้น กรมการค้าภายในให้ความมั่นใจว่า ยังคงราคาขายปลีกปาล์มขวดขนาด 1 ลิตร ไว้อยู่ที่ 42 บาทต่อขวด และจะขอความร่วมมือผู้ประกอบการที่เกี่ยวข้องทั้งโรงสกัดโรงกลั่น ผู้ประกอบการค้าปลีก ไม่ให้จำหน่ายเกิน 42 บาทต่อขวดสำหรับปริมาณสต๊อกน้ำมันปาล์มดิบภาพรวมทั้งประเทศปัจจุบันมีปริมาณ 400,000 ตัน ดังนั้น มั่นใจว่าน้ำมันปาล์มดิบจะไม่ขาดแคลน เนื่องจากกรมการค้าภายในได้มีการส่งสัญญาณให้กับผู้ประกอบการในการสต๊อกน้ำมันปาล์มดิบเพื่อใช้ในอุตสาหกรรม ทั้งการบริโภคและพลังงาน ดังนั้นปริมาณน้ำมันปาล์มดิบในสต๊อกที่มีในขณะนี้จะไม่กระทบต่อต้นทุนการผลิต ทั้งในกลุ่มน้ำมันปาล์มขวด อุตสาหกรรมที่ใช้น้ำมันปาล์มในการผลิตสินค้า เช่น โรงงานบะหมี่ เป็นต้น ส่วนการติดตั้งมิเตอร์วัดแทงก์น้ำมันปาล์มดิบ หรือ CPO ที่กำหนดติดตั้งแท้งค์น้ำมันปาล์มดิบให้ครบทั่วประเทศ 400 แท้งก์ อยู่ระหว่างรองบประมาณของปี 2563 ซึ่งคาดว่าจะเริ่มใช้ได้เดือนกุมภาพันธ์ ทั้งนี้ คาดว่าหากได้รับการจัดสรรงบประมาณจะสามารถเริ่มดำเนินการติดตั้งทันที โดยเชื่อว่าจะสามารถติดตั้งให้แล้วเสร็จภายใน 6 เดือน ส่วนกรณี การนำเข้าน้ำมันปาล์มดิบจากประเทศเพื่อนบ้าน ระบุ ไม่มีการนำเข้าน้ำมันปาล์มดิบแต่อย่างไร พร้อมตำหนิผู้ให้ข่าวที่ไม่เป็นความจริงเพราะกระทบต่อเกษตรกร ดังนั้น จึงขอให้ผู้ที่ปล่อยข่าวในเรื่องของการนำเข้าน้ำมันปาล์มดิบจากประเทศเพื่อนบ้านขอให้ยุติ สร้างความปั่นป่วน และขอให้ทุกฝ่ายที่เกี่ยวข้องรับฟังข้อมูลจากภาครัฐหรือหน่วยงานที่เกี่ยวข้องเป็นหลักเพื่อ ให้ได้ข้อมูลที่ตรงกัน